**Az érem ismeretlen oldala – a magyar éremkészítés történetének állít emléket a BÁV Aukciósház új kiállítása**

**Magyarország legnagyobb, magánkézben lévő, éremkészítéshez használt szerszám-gyűjteményéből rendez kiállítást a BÁV Aukciósház. A művészettörténeti és numizmatikai szempontból legizgalmasabb darabokból összeállított „*Az érem két oldala – Verőtövek gyűjteménye Körmöcbányától Budapestig”* című kiállítás ingyenesen tekinthető meg augusztus 4-28. között az Aukciósházban.**

A korábban soha nem látható különleges válogatás kivételesen nem az érméken, hanem a készítésükhöz szükséges szerszámokon, a verőtöveken keresztül mutatja be a pénz- és éremkészítés nehézségekkel és művészi alkotásokkal teli történetét.

A gyűjtemény, nemcsak itthon, de világszinten is egyedülálló. Története egészen 1328-ig nyúlik vissza, amikor Körmöcbányán megalapították a Magyar Királyság legjelentősebb pénzverdéjét. Többek között itt készült Mátyás király híres madonnás aranyforintja is. 1918-ban, az első világháború harcai elől, a verde teljes berendezését és a nemesfémtartalékot is Budapestre menekítették. A Magyar Királyi Állami Pénzverőt végül az Üllői út Könyves Kálmán körút sarkán ma is álló épületben rendezték be, ahol egészen a rendszerváltásig működött. A verde a jól ismert forint érmék mellett gyártott külföldi megrendelésre is pénzeket, jelentős volt az emlékérem- és ékszerkészítés, de itt folyt a különféle kitüntetések és jelvények gyártása is. A rendszerváltást követően a cég kettévált, a forint hivatalos gyártója Magyar Pénzverő Zrt. néven működött tovább a Magyar Nemzeti Bank tulajdonában. Míg az emlékérem-, kitüntetés-, jelvény- és ékszerkészítési üzletág a 90-es években végül magánkézbe került. A szétválásnál az évszázadok alatt felhalmozódott verőszerszám-gyűjteményt, a tevékenységi kör alapján, szintén kétfelé osztották. A kiállítás alapjául szolgáló mintegy 25000 darabot számláló, legfőképpen emlékérmek, kitüntetések gyártásához készült verőtöveket jelenleg is az egykori Pénzverde épületben őrzik. A gyűjtemény jelentőségét mutatja, hogy egy része, 5500 műtárgy állami védettség alatt áll.

„*A sok-sok milliárdos értéket képviselő gyűjteményből a kiállításunkra a történeti, numizmatikai és művészettörténeti szempontból legkiemelkedőbb, közel 70 darab verőtőkét válogattuk ki. Nagy öröm számunkra, hogy szélesebb közönségnek is megmutathatjuk ezt az eddig soha nem látott kollekciót, ráadásul nem az érméken, hanem a készítésükhöz szükséges verőtőkéken keresztül*” mondta el Fertőszögi Péter művészettörténész, a BÁV művészeti igazgatója.

A kiállításon bemutatott, a 18. századtól napjainkig datált válogatás, mind témájában, mind az alkotók szempontjából is igen változatos. Az egyik legkorábbi darab a Karl Joseph Hoffmann által vésett, a gyulafehérvári erőd 1714-es alapítására készült verőtő, melynek egyik oldalán harci öltözetben Pallasz Athéné, hátlapján pedig a hétágú csillagot formázó, Közép-Európa legnagyobb vára látható. Kivételes darab a Szabadelvű Pártnak készült verőtő, amely Tisza Kálmánt ábrázolja miniszterelnöksége 10 éves évfordulóján, 1885-ből. Különleges és történeti szempontból is jelentős a kitüntetések anyaga, amelyek közül kiemelkedik a Szent István Rend és Szent Korona Rend verőtövei mellett a Corvin-lánc és Díszjelvény számos verőszerszáma, illetve a különös sorsú 1956-os Nemzetőr-jelvény verőtöve, melynek kibocsátásáról 1956. október 31-én döntöttek.

A „*Az érem két oldala – Verőtövek gyűjteménye Körmöcbányától Budapestig*” című kiállítást minden érdeklődő ingyenesen megtekintheti 2021. augusztus 4-28 között a BÁV Aukciósházban. További információk: [www.bav-art.hu/esemenyek/kiallitas](http://www.bav-art.hu/esemenyek/kiallitas)

**Mik azok a verőtövek?** Az acélból készült verőtövek felhasználásával készítették és készítik jelenleg is a különféle érmeket, jelvényeket és kitüntetéseket. Azt éremveréshez – a kalapácson kívül – két szerszámot használtak: egy alsó és egy felső verőtövet, ezekbe vésték az érem negatívját. Az alsó verőtő felületére helyezték a veretlen éremlapkát, majd erre került a henger alakú felső verőtő. A mester a felső verőtőre mért erőteljes kalapácsütéssel sajtolta, verte bele az éremképet.

**További információk:**

**Szabó Krisztina**

**BÁV Zrt.**

**kommunikációs menedzser**

[**szabo.krisztina@bav.hu**](mailto:szabo.krisztina@bav.hu)

**06 20 298 2799**

**BÁV100 – Árverések 100 éve**

2020 a BÁV éve! **A BÁV jogelődje 100 éve, 1920-ban rendezte meg első aukcióját az Állami Árverési Csarnokban.**Az elmúlt száz év során az árverések története szorosan összekapcsolódott a műgyűjtés, a műkereskedelem, és a közgyűjtemények történetével.

Az első világháború végével tömegek akarták értékesíteni a műtárgyaikat. Ez az igény hívta életre az Állami Árverési Csarnokot, amely a feketepiaccal szemben lehetőséget adott a szabályozott műkereskedelemre. Már ekkor is neves szakértők válogatták és határozták meg az árverésre kerülő műtárgyakat.

**A 30-as évek** **pénzügyi válsága többek között az Esterházy-, az Andrássy- és a Károlyi-családokat késztette gyűjteményei aukcionálására**. Még a második világháború alatt is rendeztek árveréseket, ekkor, 1942-ben került kalapács alá például Iványi-Grünwald Béla festőművész hagyatéka is. Sokan helyezték letétbe a Kinizsi utcai székházban értékeiket, innen azonban **a háború végén 200 ezer műtárgyat raboltak el az átvonuló csapatok.**

**A szocializmus idején ellehetetlenítették a polgári csökevénynek tartott műgyűjtést.**A cég, immár Bizományi Áruház Vállalat néven, leginkább használt áruk értékesítésével foglalkozott, hét évig árveréseket sem szervezhettek**. A forradalom után, 1957-ben azonban rögtön az Iparművészeti Múzeum üvegcsarnokában lehetett újra licitálni közel másfélezer tételre.** A múzeumok ezekben az évtizedekben, élve elővásárlási jogukkal, a BÁV-on keresztül gyarapították gyűjteményeiket. **A 60-as években a nagyarányú lakásépítések miatt elsősorban a festmények számítottak divatosnak**, de a következő évtizedben divatba jött a porcelánok és ezüsttárgyak gyűjtése is. Már ekkor, 1963-ban elindultak a különböző szakágakra specializálódott **becsüsképzések**, amelyeket később megnyitottak a nagyközönség számára is.

**A 80-as években rendezték meg az első ékszeraukciót, amely azóta is töretlen siker a vásárlók körében.**A 90-es évekre megszűnt a cég monopolhelyzete, de a szabad kereskedelemmel számos rejtőzködő műtárgy is a piacra került, így a BÁV a maga színesebb profiljával nem csupán túlélte, de sikeresen zárta az évtizedet. Az új évezredet leginkább a kortárs művészet felé való nyitás határozta meg, ám a **2007-től a Bécsi utcában működő Aukciósházban a rekordok sorát ismét egy gazdasági világválság szakította meg**. Az ékszeraukcióknak köszönhetően a cég sikeresen túljutott a 2008-as évet követő globális pénzügyi válság időszakán, és köszönhetően a kereslet fellendülésének és a sokszínű árveréseknek, **a 2010-es években is számos izgalmas alkotás kerülhetett kalapács alá, sőt számos új rekord is született.**

Az elmúlt száz év során számos új művésznemzedéket követtünk végig pályája során, életművek nyíltak és zárultak le, új trendek jöttek létre és múltak el, közben több százezer alkalommal hangzott el: senki többet, harmadszor! A 2020-as év és a pandémia ismét új helyzet elé állította a BÁV Aukciósházat: a korlátozó intézkedések miatt az elmúlt egy évben a műtárgypiacon az értékesítési csatornák teljesen átalakultak, az aukciók az online térben zajlottak, és az árverésekhez köthető kiállítások nem, vagy csak korlátozottan voltak láthatók. 2021 nyarán a korlátozások feloldásával, és a BÁV fennállásának 100. évfordulóját ünneplő, végre személyes részvétellel zajló június végi Centenáriumi aukcióval pedig egy újabb fejezet kezdődik az Aukciósház történetében.

**A BÁV100-ról ezen az oldalon tudhat meg többet:**<https://bav-art.hu/blog/bav100-arveresek-100-eve/>